Riintegrimi i të radikalizuarve përmes promovimit të islamit paqësor
Sufizmi po shihet si rryma islamike që mund të ndihmojë në riintegrimin e personave që ishin pjesë e organizatës terroriste ISIS
Riintegrimi i luftëtarëve të huaj dhe familjarëve të tyre që kanë qenë pjesë e organizatës terroriste “Shteti Islamik”, është bërë një sfidë me rëndësi e vendeve të prekura nga ekstremizmi fetar. Nga ky fenomen nuk janë imune as Kosova, Shqipëria apo Maqedonia. Për nevojën e angazhimit të aktorëve të ndryshëm të shoqërive në këto vende u fol në një konferencë të organizuar nga Fondacioni Heritage në Uashington DC. Folësit thanë se inkurajimi i sufizmit, që njihet si rrymë më paqësore, do të ndihmonte në luftimin e radikalizmit dhe vehabizmit. Njofton kolegu ynë Burim Goxhuli. Mposhtja e “Shtetit Islamik”, i dha fund një problemi por hapi një tjetër. Vendet e ndryshme në Evropë, duke përfshirë edhe Kosovën, Shqipërinë e Maqedoninë veriore, po përballen me vështirësi në riintegrimin e personave që ishin pjesë e ISIS-it, por që u kthyen në shtëpitë e tyre pas rënies së kalifatit. Që nga fillimi i luftës në Siri e Irak dhe shpallja e kalifatit islamik, rreth 1 mijë persona nga Ballkani morën pjesë si luftëtarë në radhët e Isis-it. Shumë prej tyre u vranë, ndërsa pjesa e mbetur janë duke u riatdhesuar. Vetëm në Kosovë gjatë muajit prill, siç njoftoi Policia e Kosovës, u kthyen 110 persona. Gjyqi ndaj të të ashtuquajturve luftëtarë të huaj dhe familjarëve të tyre të kthyer nga zonat e konfliktit, nuk i jep fund sfidës. Hassan Hassan nga Qendra për Politika Globale, thotë se tani është koha që këta persona të çradikalizohen. Gazetari dhe aktivisti i të drejtave të njeriut, Shahriar Kabir thotë se sufizmi është rryma që mund të sjellë në botë cilësitë më të mira të myslimanëve. Por, disa analisti thotë se vetëm me sufistët nuk mund të luftohet radikalizmi, që i ka themelet në rrymën vehabiste. Shahriar Kabir thotë se kërkohet angazhimi i tërë shoqërisë myslimane. Gazetari kërkon edhe angazhimin e institucioneve shtetërore që shteti të ndahet nga feja si dhe të pengohet financimi i radikalizmit, nëpërmjet islamit politik. Mosfunskionimi i këtyre shtyllave të shoqërisë, është një mundësi më shumë që organizatat terroriste të përhapin idetë e tyre radikale, thotë eksperti i sigurisë Hassan. Konferenca me titull “Fuqia e kundër-argumentit: Islami sufist dhe rritja e Vehabizmit”, u organizua nga fondacioni Heritage në Uashington DC.